**IZVJEŠTAJ O RADU**

**LAG-a VUKA-DUNAV ZA 2024. GODINU**



**U Antunovcu, veljača 2025. godine**

**SADRŽAJ:**

**1. Organizacija rada i poslovanja LAG-a**

**2. Provedba Lokalne razvojne strategije**

**3. LAG natječaji**

**4. Posjet lokaciji ulaganja prije isplate**

**5. Provedba projekta suradnje**

**6. Radionice**

**7. Izmjena i dopuna Statuta LAG-a Vuka-Dunav**

**8. Izmjena Lokalne razvojne Strategije LAG-a Vuka-Dunav**

**IZVJEŠTAJ O RADU LAG-a VUKA-DUNAV ZA 2024. GODINU**

**1. Organizacija rada i poslovanja LAG-a**

Tijekom 2024. godine ured LAG-a Vuka-Dunav poslovao je prema pravilima i propisima koje donosi Pravilnik o provedbi intervencije 77.06. ,,Potpora LEADER (CLLD) pristupu“ iz Strateškog plana Zajedničke poljoprivredne politike Republike Hrvatske 2023.-2027.

LAG Vuka-Dunav učestalo je održavao, obnavljao i objavljivao podatke na Internet i Facebook stranicama sa svrhom informiranja naših članova, ali i šire javnosti.

U uredu LAG-a za sve zainteresirane članove i nečlanove koji su imali pitanja vezana uz EU fondove, a posebno uz projekte Programa Ruralnog razvoja 2014.-2020, te prijelaznog razdoblja 2023.-2027. kao i novog razdoblja održavane su konzultacije i sastanci.

U 2024. godini LAG Vuka-Dunav uložio je u redizajn i proširenje web stranice [www.lagvuka-dunav.hr](http://www.lagvuka-dunav.hr).

Redizajn obuhvaća sljedeće:

* Razradu tehničkih detalja i pripremu projekta,
* Izradu unikatnog dizajna Internet stranice u skladu s prilagodljivim omjerom,
* Prijelom dizajna Internet stranice na predloške dizajna,
* Instalaciju i podešavanje dizajna na novu verziju Dynamic Shell CMS sustava,
* Prijenos postojećih značajki, tekstualnog i multimedijskog sadržaja za novi dizajn,
* Prilagodba tekstualnog i multimedijskog sadržaja za novi dizajn,
* Izrada i integracija interaktivne topografske karte područja LAG-a Vuka-Dunav,
* Izrada i integracija značajke pretrage tekstualnog sadržaja.

**2. Provedba Lokalne razvojne strategije**

Strategija razvoja LAG-a Vuka-Dunav 2023.–2027. temeljni je razvojni dokument za ruralni razvoj područja koje se nalazi u njegovom obuhvatu. Izrađena je na parterskim odnosima, a u skladu sa Strateškim planom Zajedničke poljoprivredne politike Republike Hrvatske 2023.–2027. (SP ZPP), intervencijom 77.06 Potpora LEADER/CLLD pristupu te prema Uputi za izradu intervencija i Obrascu za izradu lokalne razvojne strategije LAG-a za razdoblje 2023.-2027., dokumentima donesenim od strane Ministarstva poljoprivrede. Također, Lokalna razvojna strategija (LRS) usklađena je i s Planom razvoja Osječko-baranjske županije od 2021.-2027. godine kao i drugim relevantnim razvojnim dokumentima nadređene regionalne i nacionalne te EU razine.

LRS LAG-a Vuka-Dunav nastala je uvažavanjem načela programa LEADER/CLLD, a na temelju analize društveno-ekonomskog stanja područja LAG-a i razvojnih potreba stanovništva, gospodarstva, javnog i civilnog sektora te uvažavanjem razvojnih pravaca prethodno navedenih relevantnih strategija i dokumenata. Društveno-ekonomska situacija je sagledana pomoću analize statističkih podataka, ali i analize stavova i mišljenja dionika područja LAG-a o prošlosti, sadašnjosti i budućnosti područja na kojem žive. Mišljenja i stavovi prikupljeni su na brojnim interaktivnim radionicama, sastancima i konzultacijama s ljudima iz gospodarstva, javnog i civilnog sektora, kao i anketiranjem, a sve u cilju identificiranja razvojnih potreba i potencijalnih projekata, te potom dizajniranja razvojnih intervencija koje trebaju pridonijeti ruralnom razvoju i stvaranju niskougljičnog i održivog ruralnog gospodarstva. Intervencije u LRS-u usuglašene su s njezinim općim i specifičnim ciljevima te operacionalizirane pomoću pokazatelja uz vođenje pozornosti o raspoloživim kapacitetima za njihovu realizaciju.

Provedba LRS LAG-a podrazumijeva raspisivanje LAG natječaja sukladno definiranim potrebama pri nastajanju same strategije.

**Prva potreba LAG-a** obuhvaća povećanje konkurentnosti poljoprivrednih gospodarstava, modernizaciju i digitalizaciju poljoprivredne proizvodnje i procesa, stvaranje dodane vrijednosti u poljoprivrednoj proizvodnji te korištenje obnovljivih izvora energije. Stoga je jedan od ključnih ciljeva LRS-a LAG-a Vuka-Dunav usmjeren jačanju gospodarskog i inovativnog potencijala ruralnih područja kroz primjenu novih tehnologija i procesa u poljoprivrednoj proizvodnji. Time se želi potaknuti konkurentnost poljoprivrednih gospodarstava, poticanje inovacija i smanjenje negativnih utjecaja na okoliš. U sklopu općeg cilja, definiran je i specifičan cilj koji naglašava potrebu za unaprjeđenjem poljoprivredne proizvodnje putem modernizacije, korištenja obnovljivih izvora energije i digitalizacije. Kroz sinergiju općeg i specifičnog cilja, strategija razvoja stvara poticajno okruženje za promicanje održivih praksi u poljoprivredi, potiče gospodarski rast i stvaranje novih radnih mjesta, te doprinosi očuvanju okoliša, ekosustava i bioraznolikosti. Fokus na modernizaciju i digitalizaciju poljoprivredne proizvodnje osigurava efikasnije korištenje resursa, dok korištenje obnovljivih izvora energije doprinosi smanjenju emisija stakleničkih plinova i ublažavanju klimatskih promjena. Istovremeno, stvaranje dodane vrijednosti u poljoprivrednoj proizvodnji promiče održivi rast ruralnih gospodarstava.

**Druga potreba LAG područja** obuhvaća ulaganje u ruralnu infrastrukturu i poboljšanje lokalnih usluga za ruralno stanovništvo, s ključnom ulogom u unaprjeđenju uvjeta života i poticanju društvenog razvoja. Razvojem temeljnih usluga za ruralnu zajednicu stvaraju se preduvjeti za poboljšanje kvalitete života stanovnika LAG područja, potiče se razvoj lokalnih gospodarskih aktivnosti te se pomaže u privlačenju novih investicija. Nadalje, poboljšanje stanja cjelokupne infrastrukture i unaprjeđenje uvjeta života i kvalitete stanovanja u naseljima LAG područja ima za cilj osigurati da ruralne sredine budu održive i atraktivne za život, što može pomoći u zadržavanju stanovništva i sprečavanju iseljavanja. Ovime se također potiče očuvanje tradicionalnog identiteta i kulturne baštine područja. U konačnici, unaprjeđenje društvenog života, razvoj civilnog društva, obrazovne, kulturne i sportske infrastrukture i suprastrukture imaju za cilj promicanje društvene kohezije, razvoj aktivne i angažirane lokalne zajednice te poticanje društvenih i kulturnih aktivnosti. Ovime se stvaraju mogućnosti za umnožavanje kulturnih i sportskih manifestacija, obrazovnih programa i projekata te inicijativa civilnog društva koja će doprinijeti kvaliteti života i razvoju LAG područja.

Posljednja, **treća potreba LAG područja** uključuje očuvanje okoliša i bioraznolikosti, podupiranje i valorizaciju kulturne i tradicijske baštine, očuvanje identiteta područja te prijenos znanja i vještina. Ova potreba igra ključnu ulogu u očuvanju prirodnih i kulturnih resursa te razvoju identiteta i znanja lokalnih zajednica. Prvo, uključivanje dionika u lokalni razvoj omogućuje široku suradnju i angažman svih sudionika u ostvarivanju ciljeva zaštite okoliša i kulturne baštine. Ovo uključuje zajedničko djelovanje kako bi se sačuvala bioraznolikost, racionalno koristili prirodni resursi i promicala upotreba obnovljivih izvora energije. Drugo, zaštita okoliša, prirodne, kulturne i tradicijske baštine te energetska učinkovitost pridonose očuvanju i valorizaciji kulturnih i prirodnih bogatstava na LAG području. Treće, prijenos znanja i vještina ima ključnu ulogu u očuvanju kulturne baštine, tradicije i lokalnih znanja te osigurava kontinuirani razvoj i prenošenje vrijednih znanja na mlađe generacije. Sve navedeno u skladu je s općim specifičnim ciljevima LAG-a, čime se stvara cjelovita strategija za održivi razvoj područja.

Kroz 2024. godinu provodili su se projekti suradnje koji su započeli u prethodnom programskom razdoblju, od kojih je projekt suradnje ,,KulturoLAG“ navedene godine i završen, dok se 3. projekt suradnje ,,Od tradicije do brenda“ kroz 2024. godinu provodio. Raspisivanje tri natječaja za tri intervencije, je planirano u 2025. godini.

**3. LAG natječaji**

Obzirom da nisu krenule aktivacije LAG Natječaji nisu raspisani u 2024. godini te će biti raspisani u 2025. godini.

**4.** **Posjet lokaciji ulaganja prije isplate**

U 2024. godini djelatnici LAG-a Vuka-Dunav izašli su na 6 posjeta lokaciji ulaganja prije isplate:

1. OPG JAVOROVIĆ KRISTINA – T.O.1.3.3./21-40
2. OPG LUKAVEC DANIJEL – T.O.1.3.3./20-36
3. OPG ROGULJIĆ SINIŠA – T.O.1.3.3./20-21
4. OPG SABO ROBERT – T.O.1.3.3./21-44
5. OPĆINA VUKA – T.O.2.2.1./23-26
6. OPĆINA VUKA – T.O.2.2.1./23-24

Nakon posjeta lokacijama ulaganja i slanja izvještaja Agenciji za plaćanje u poljoprivredi, ribarstvu i ruralnom razvoju, svih 6 projekata isplaćeno je u potpunosti. Sama Agencija za plaćanja je također provela posjet lokaciji ulaganja prije isplate za dva OPG-a te nisu uočena odstupanja, a korisnicima su izdane odluke o isplati.

**5. Provedba projekta suradnje**

U prosincu 2023. godine prijavljen je projekt suradnje pod nazivom ,,Od tradicije do brenda“ koji se provodi se u partnerstvu četiri LAG-a koji pokrivaju područje Osječko-baranjske županije: LAG Baranja kao nositelj projekta, LAG Karašica, LAG Strossmayer i LAG Vuka-Dunav. Ciljevi koji su se ostvarili ovim projektom bili su fokusirani su na razvoj lokalnih proizvoda sa dodanom vrijednosti i stvaranje lokalnog brenda uz očuvanje tradicijskih običaja i vještina kao i na dodatno obrazovanje proizvođača lokalnih proizvoda o primjeni novih tehnoloških dostignuća u proizvodnji hrane i stjecanju marketinških vještina. Ukupan iznos projekta iznosi 147.076,51 EUR, od čega je za aktivnosti LAG-a Vuka-Dunav odobren iznos 4.809,52 EUR.

Kroz 2024. godinu provedene aktivnosti u projektu suradnje su:

* Studijsko putovanje u Istru: sudjelovanje na manifestaciji ,,S klobasicom u Europu“ koja je održana u Svetom Petru u Šumi od 15. do 17. ožujka 2024. godine. Na studijskom putovanju u Istru sudjelovali su članovi Upravnog odbora, članovi LAG-a i volonteri od kojih su neki predstavili područje LAG-a svojim domaćim proizvodima na sajmu u sklopu manifestacije ,,S klobasicom u Europu“.
* Studijsko putovanje u Liku: sudjelovanje na manifestaciji ,,Jesen u Lici“ koja je održana u Gospiću od 4. do 6. listopada 2024. godine. Na studijskom putovanju u Liku sudjelovali su članovi Upravnog odbora, članovi LAG-a, volonteri i dionici na projektu koji su predstavili tradicionalne domaće proizvode vlastite proizvodnje na sajmu u sklopu manifestacije ,,Jesen u Lici“.
* Izrada promidžbenih materijala (promotivnih paketa proizvoda): ispitivanje tržišta i prikupljanje ponuda za odabir najpovoljnijeg dobavljača koji će za sve partnere izraditi promidžbene materijale,
* 5 koordinacijskih sastanaka.

U 2024. godini završen je međuteritorijalni projekt suradnje ,,KulturoLAG“ u kojem je glavni partner bio LAG Vuka-Dunav, a ostali partneri su bili LAG Bosutski niz, LAG Cetinska krajina te LAG PRIZAG. Ciljevi koji su se ostvarili ovim projektom su razvoj turističke infrastrukture te sadržaja i programa utemeljenih na povijesnoj, kulturnoj i vjerskoj tradiciji na području. partnerskih LAG-ova te obogaćivanje ukupnog turističkog doživljaja upoznavanjem dionika sa područja partnerskih LAG-ova sa baštinom partnerskih područja. Ukupan iznos projekta bio je: 88.015,60 EUR, od čega je za aktivnosti LAG-a Vuka-Dunav odobren iznos od 20.178,40 EUR.

Kroz 2024. godinu provedene aktivnosti u projektu suradnje su:

* 3 itinerera na području LAG-ova Vuka-Dunav, Bosutski niz i Cetinska krajina u svrhu kulturno turističke promocije LAG područja i edukacije sudionika o atrakcijama područja (prvi itinerer na području LAG-a PRIZAG proveden je u 2023. godini). Na itinererima su sudjelovali članovi Upravnog odbora, članovi LAG-a, volonteri i dionici na projektu koji su ovim putem proširili i obogatili znanje i zanimanje o kulturno-povijesnim, prirodnim i vjerskim dobrima što doprinosi vidljivosti LAG područjima kroz promociju turističkog potencijala, čime se osigurao prijenos pozitivnih iskustava u svrhu privlačenja posjetitelja na područja partnerskih LAG-ova.
* Izrada i integracija pristupnih/info točaka projekta suradnje KulturoLAG u svrhu razvoja dodatne turističke infrastrukture i suvremenijeg pristupa turizmu kroz digitalne sadržaje, što će rezultirati prenošenju znanja i zanimanja o kulturno-povijesnim, krajobraznim i vjerskim dobrima i privlačenju posjetitelja na područja partnerskih LAG-ova.
* Promocija projekta i LAG područja u svrhu promicanja ruralnog turizma: izrađen roll-up projekta suradnje kao i zajednički promo video partnerskih LAG-ova.
* Održana završna konferencija projekta suradnje dana 28. svibnja 2024. godine na području LAG-a Cetinska krajina.

U 2024. godini održano je nekoliko LAG Vašara na kojima su predstavljeni OPG-ovi i njihovi proizvodi:

* LAG vašar povodom Antunovačkih dana – Antunovac, 15. lipnja 2024.
* Advent u Antunovcu – 7. prosinca 2024.
* Advent u Ivanovcu – 14. prosinca 2024.

**6. Radionice**

Uz animiranje i informiranje lokalnog stanovništva, LAG Vuka–Dunav radi i na poboljšanju kompetencija svojih djelatnika i članova upravljačkih tijela, sudjelujući na različitim radionicama i seminarima u organizaciji Ministarstva poljoprivrede, Agencije za plaćanja u poljoprivredi, ribarstvu i ruralnom razvoju, drugih LAG-ova te krovnih mreža LAG-ova, namijenjenih širenju informacija i razmijeni iskustava. U nastavku slijedi popis radionica u 2024. godini.

1. Konferencija „Dani poljoprivrede, ribarstva i šumarstva“; Osijek, 25.-26. siječnja

2. Odbor za praćenje provedbe Strateškog plana Zajedničke poljoprivredne politike RH 2023.-2027.; Zagreb, 06. veljače

3. Tribina o mogućnostima proizvodnje povrća i kooperacije za Podravku d.d.; Osijek, 28. veljače

4. Radionica za LAG-ove „LEADER operativna pravila unutar intervencije 77.06“; Velika Kopanica, 06-08. ožujka

5. Radni sastanak vezan za Poziv u najavi „Jačanje kapaciteta organizacija civilnog društva za promociju STEAM-a“; Privlaka, 28. veljače

6. 5. Hrvatski ruralni parlament; Umag, 21.-24. travnja

7. Konferencija predstavljanja rezultata projekta „Pametno danas za bolje sutra“; Antunovac, 27. ožujka

8. SALORI 2024. sajam lova, ribolova i turizma; Osijek, 12. travnja

9. Radni sastanak u Upravnom odjelu za poljoprivredu i ruralni razvoj; Osijek, 08. travnja

10. Studijski posjet „Budućnost poljoprivrede - uz očuvanje okoliša i strateški dijalog sa stručnjacima i organizacijama poljoprivrednog sektora“; Vrpolje, 24.-25. travnja

11. Radionica za potencijalne korisnike intervencije 73.12.Potpora malim poljoprivrednicima; Osijek, 25. svibnja

12. Radionica „Prilike i mogućnosti – Pametna sela“; Starigrad Paklenica, 26.-28. lipnja

13. Edukacija „Provedba LRS LAG u SP ZPP 2023.-2027.; Zagreb, 05. lipnja

14. 17. Milankovićevi ciklusi 2024. – Osunčavanje i vrijeme; Dalj, 24.-25. svibnja – valja napomenuti da je na ovom projektu LAG Vuka-Dunav bio partner PORC-u i Kulturno znanstvenom centru ,,Milutin Milanković“, u sklopu kojega je održano nekoliko radionica i okruglih stolova.

15. Studijsko putovanje u Sinj; Sinj, 26.-29. svibnja

16. Festival kulena; Branjin Vrh, 25. svibnja

17. Radionica SP ZPP i nove intervencije u poljoprivredi, klima i okoliš; Antunovac, 19. lipnja

18. Radionica za LAG-ove „LAG natječaji za provedbu LRS 2023.-2027.“; Zagreb, 11. srpnja

19. 23. Antunovački dani – LAG Vašar; Antunovac, 15. lipnja

20. Komemoracija u čast preminulog Ludwiga plemenitog Adamovicha Čepinskog; Čepin, 21. lipnja

21. Skupština LEADER mreže Hrvatske; Zagreb, 11. srpnja

22. Sjednica redovne skupštine Hrvatske mreže za ruralni razvoj; Starigrad Paklenica, 27. lipnja

23. Radionica za osnivanje TRG-ova; on line, 12. srpnja

24. Okrugli stol – Izazovi i prilike proizvodnje hrane na području LAG-a Vuka-Dunav; Dalj, 25. srpnja

25. Koordinacijski sastanak LAG-a Bosutski niz; Privlaka, 31. srpnja

26. 4. koordinacijski sastanak projekta suradnje „Od tradicije do brenda“; Đakovo, 08. kolovoza

27. Koordinacijski sastanak u sklopu provedbe Intervencije 77.06; Antunovac, 09. kolovoza

28. Koordinacijski sastanak u sklopu provedbe Intervencije 77.06; Slatina, 13. kolovoza

29. Radionica „Priprema provedbe LEADER/CLLD-a za razdoblje 2021/2023-2027 – naučene lekcije iz prošlog programskog razdoblja“; Tuhelj, 16.-19. rujna

30. Šesta smotra a-capella pjevanja „Tebi pivam Slavonijo uzorita“; Ivanovac, 25. kolovoza

31. AgroRocks 2024; Osijek, 04. listopada

32. 5.koordinacijski sastanak projekta suradnje „Od tradicije do brenda“; Šećerana, 05. rujna

33. Smart Agro 2024; Vinkovci, 25.-26. rujna

34. Radionica za LAG-ove „Odabir i provedba projekata na LAG natječajima za provedbu LRS 2023.-2027.“; Šibenik, 11.-13. studenoga

35. Koordinacijski sastanak vezan uz projekt „Aktivni mladi za održive ruralne zajednice“; Privlaka, 25. rujna

36. 5. sastanak Povjerenstva za dodjelu markice/jamstvenog žiga „Golden Panonian Quality“; Antunovac, 26. rujna

37. Poetsko – muzičko veče „U đul bašti“; Dalj, 11. listopada

38. Danube – Black Sea Lighthouse Community of Practice; on line, 11. listopada

39. Susret LAG-ova i FLAG-ova s predstavnicima ribarske djelatnosti u Baranji; Šećerana, 16. listopada

40. Edukacije u okviru projekta „Young Entrepreneurs Strenght- YES DO IT“; Dalj, 24., 25., 30., 31. listopada

41. Prva konstituirajuća sjednica TRG-a; Zagreb, 05. studenoga

42. Radionica za LAG-ove „ Priprema LAG natječaja za doprinos dodanoj vrijednosti LEADER/CLLD-a“; Beli Manastir, 02.-04. prosinca

43. Okrugli stol „Biodinamička poljoprivreda u funkciji održive poljoprivredne proizvodnje“; Osijek, 27. studenoga

44. Webinar o Programima Unije za dionike regionalne i lokalne razine ; 25. studenoga

45. Webinar CLSI (Community – led social innovation – Društvene inovacije koje vodi zajednica); 12. prosinca

46. Green Matrix Summit; Osijek, 28. studenoga

47. Božićni koncert udruge umirovljenika Antunovac; Antunovac, 21. prosinca

48. On-line radionica o primjerima dobre prakse na temu „Ruralnog stanovanja“; 20. veljače.

Osim sudjelovanja na navedenim sastancima i radionicama, LAG Vuka-Dunav organizirao je dana 19. lipnja 2024. godine radionicu SP ZPP i nove intervencije u poljoprivredi, klima i okoliš u Poduzetničkom inkubatoru u Antunovcu.

**7. Izmjena i dopuna Statuta LAG-a Vuka-Dunav**

Na 73. Sjednici Upravnog odbora održanoj 17. prosinca 2024. godine donosi se odluka o Izmjenama i dopunama Statuta Lokalne akcijske grupe Vuka-Dunav. Izmjene i dopune donesene su zbog uklanjanja Uredbe (EU) 1303/2013 na svim spomenutim mjestima, nadalje zbog mijenjanja postotka glasačkih prava gdje je promijenjeno da predstavnici niti jedne od interesnih skupina ne ostvaruju više od pedeset (50%) glasačkih prava te da iznos godišnje članarine određuje Upravni odbor, ne Skupština po prijedlogu Upravnog odbora.

**8. Izmjena lokalne razvojne strategije LAG-a Vuka-Dunav**

17. prosinca 2024. godine odrađena je izmjena strategije LAG-a Vuka-Dunav koja se odnosi na usklađivanje objave natječaja, te na sve dodatne izmjene u tablicama i tekstu LRS koje usklađivanje veže na sebe, uključujući nomotehničke korekcije. Izmjena se temelji na izmjeni Akcijskog plana provedbe LRS, obzirom da smo pri izradi LRS planirali raspisivanje natječaja u 2024. godini te pokretanje projekata suradnje. Prethodno navedeno usklađivanje nije utjecalo na izmjene podataka u tablicama 26., 27., 28. i 33., već na usklađivanje sa planom raspisivanja natječaja.

**U Antunovcu, 20. veljače 2025. godine**

**Predsjednik LAG-a Vuka-Dunav**

**Davor Tubanjski, bacc. ing. agr.**